Baptismi Ruotsissa

Baptismi saapui Ruotsiin 1800-luvun puolessa välissä ja yksi keskeisimmistä henkilöistä oli Fredrik Olaus Nilsson. Nilsson toimi merimiehenä ja tuli uskoon New Yorkissa merimieskappelissa. Baptistinen liike syntyi ja kasvoi yhteiskunnan vapautuessa, teollistuessa ja matkustamisen lisääntyessä. Toinen tärkeä syy baptismin leviämiselle oli lukutaidon lisääntyminen, joka mahdollisti tavallisen kansan raamatunlukemisen. Tämä johti osaltaan maallikkosaarnaajatoiminnan leviämiseen.

Historia

Baptismin synty seurakiellon aikana 
F. O. Nilsson oli yhteydessä baptismiin työskennellessään amerikkalaisella höyrylaivalla. New Yorkissa Nilsson osallistui merimieskappelin toimintaan ja tuli uskoon. Vuonna 1839 Nilsson palasi Ruotsiin ja kertoi hengellisistä kokemuksistaan ensin sukulaisilleen. Ensin Nilsson osallistui Tukholmassa hedbergiläisen liikkeen toimintaan. Vuonna 1842 Nilsson aloitti saarnaajatyön Göteborgissa. Vuonna 1845 Nilsson tutustui G. W. Schröderiin ja liittyi baptistiseen liikkeeseen.

Vuonna 1847 Nilsson matkusti Hampuriin mennäkseen kasteelle ja palasi Ruotsiin. Nilsson pyrki levittämään baptismia edelleen, mutta Ruotsissa oli vielä voimassa konventikkeliplakaatti, joka kielsi seurojen järjestämisen. Nilsson päätti kuitenkin uhmata seurakieltoa.

21. syyskuuta 1848 Göteborgin ulkopuolella järjestettiin tanskalaisen baptistipastorin toimesta kastetilaisuus. Tämän jälkeen kastetut kokoontuivat Borekullassa sijaitsevaan mökkiin ja perustivat yhdessä Ruotsin ensimmäisen baptistiseurakunnan. Nilsson valittiin seurakunnan johtajaksi. Baptistisen toiminnan vuoksi Nilsson karkoitettiin maasta vuonna 1850. Myös useat muut ruotsalaiset baptistit tuomittiin vankeusrangaistukseen. Tuon vuoden jälkeen monet heränneet alkoivat organisoitua vapaisiin seurakuntiin

Baptistisen toiminnan vapautuminen  
Vuonna 1856 baptistit organisoituivat osaksi Tukholman lähetysseuraa ja julkaisivat Evangelisten-lehteä. Baptistit tekivät lähetystoimintaa Taalainmaalla, Närkessä, Västmanlandissa ja Ångermanlandissa. Liikkeellä oli vahva asema myös Orsassa ja Älvdalenissa. Vuonna 1857 baptistit muodostivat yhdyskunnan, jota myöhemmin nimitettiin Ruotsin baptistiyhdyskunnaksi.

Orsan baptistit tulivat valtakunnallisesti tunnetuiksi, kun poliisi puuttui baptistiseen toimintaan. Seurakunnan jäseniä tuomittiin vankeuteen seurakiellon uhmaamisesta, vaikka kyseisen rangaistuksen täytäntöönpano oli jo tuolloin harvinaista. Baptisteja suljettiin selleihin, missä he jatkoivat ylistystä lauluillaan. Lopulta tilanne raukesi konventikkeliplakaatin kumoamiseen. Kun Ruotsin tiukkoja uskonnollisia lakeja lievennettiin vuonna 1858, oli baptistiyhteisön koko kasvanut jo 1 400 henkilöön. 1800-luvun loppuun mennessä seurakuntien määrä oli kasvanut 500:aan ja niissä oli yli 40 000 jäsentä. Baptistit osallistuivat muiden kansanliikkeiden tavoin kansankodin rakentamiseen.

Vuonna 1866 baptistit aloittivat raamattukoulutoiminnan, joka tunnettiin nimellä Betel-seminaari. Seminaarin rehtori saatiin Amerikasta. Baptistinen naisliitto perustettiin vuonna 1914.

Katso myös 
 Ekumeniakirkko
 Baptismi Suomessa
 Vapaakirkollisuus Ruotsissa

Lähteet 

Vapaakristillisyys Ruotsissa
Baptismi